EL Επίσημη Εφημερίδα της Ευρωπαϊκής Ένωσης C 168/74

Γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 97/67/EΚ σχετικά με την πλήρη υλοποίηση της εσωτερικής αγοράς κοινοτικών ταχυδρομικών υπηρεσιών»

COM(2006) 594 τελικό — 2006/0196 (COD)

(2007/C 168/16)

Την 1η Δεκεμβρίου 2006, και σύμφωνα με τα άρθρα 47.2, 55 και 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την ανωτέρω πρόταση.

Το ειδικευμένο τμήμα «Μεταφορές, ενέργεια, υποδομές, κοινωνία των πληροφοριών», στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 22 Mαρτίου 2007 με βάση εισηγητική έκθεση του κ. HENCKS.

Κατά την 435η σύνοδο ολομέλειας της 25ης και 26ης Απριλίου 2007 (συνεδρίαση της 26ης Απριλίου), η Ευρωπαϊκή Οικονομική και Κοινωνική Επιτροπή υιοθέτησε με 131 ψήφους υπέρ, 26 κατά και 8 αποχές την ακόλουθη γνωμοδότηση.

1. Συστάσεις

1.1 Σύμφωνα με την εξεταζόμενη πρόταση οδηγίας, η Επιτροπή προβλέπει να εφαρμόσει από 1ης Iανουαρίου 2009 το τελευταίο στάδιο του ανοίγματος της αγοράς ταχυδρομικών υπηρεσιών, διατηρώντας παράλληλα την καθολική υπηρεσία στις κυριότερες υφιστάμενες διαστάσεις της σε όλα τα κράτη μέλη της ΕΕ και καταργώντας τα αποκλειστικά δικαιώματα (αποκλειστικός τομέας) για να χρηματοδοτηθεί έτσι η εν λόγω παροχή καθολικής υπηρεσίας.

1.2 Το βασικό πρόβλημα που τίθεται για την οργάνωση του τελευταίου αυτού σταδίου είναι να προσδιορισθούν ποια θα είναι τα επόμενα μέτρα που πρέπει να ληφθούν για τη διατήρηση ενός αποδοτικού και ανταγωνιστικού τομέα ταχυδρομικών υπηρεσιών, ο οποίος θα εξακολουθήσει να παρέχει καθολική υπηρεσία υψηλής ποιότητας σε προσιτές τιμές για ιδιώτες και επιχειρήσεις στην Ευρώπη, προς το συμφέρον της ανταγωνιστικότητας της οικονομίας, προς κάλυψη των αναγκών που έχουν οι πολίτες, ανεξαρτήτως της γεωγραφικής, οικονομικής ή άλλης κατάστασής τους και προς το συμφέρον της απασχόλησης και της βιώσιμης ανάπτυξης.

1.3 Η ΕΟΚΕ φρονεί ότι στοιχεία στα οποία στηρίζεται το σχέδιο της Επιτροπής δεν παρέχουν τις απαιτούμενες εγγυήσεις για τη διασφάλιση της βιώσιμης χρηματοδότησης της καθολικής υπηρεσίας σε κάθε κράτος μέλος, ειδικότερα στα κράτη μέλη που αντιμετωπίζουν δυσκολίες λόγω γεωγραφικής θέσης και ανθρώπινης κατάστασης, και συνεπώς δεν μπορούν να παρεμποδίσουν αυτή τη στιγμή τη χρηματοδότηση μέσω του αποκλειστικού τομέα που έχει αποδείξει ότι λειτουργεί αποτελεσματικά και κατά τρόπο θεμιτόν σε πολλά κράτη μέλη.

1.4 Η ΕΟΚΕ δεν μπορεί να εγγυηθεί ότι το κατάλοιπο κόστος παροχής υπηρεσίας θα αντισταθμισθεί με την επιβολή δασμού ή με την αύξηση των τιμών για τους χρήστες ή με δημόσιες επιδοτήσεις, τη στιγμή που σήμερα η υπηρεσία δεν συνεπάγεται ειδικές δαπάνες για τον χρήστη/φορολογούμενο.

1.5 Η ΕΟΚΕ δεν θεωρεί ότι ενδείκνυται σε αυτό το στάδιο ούτε το σύστημα «play or pay» («ή δέχεσαι ή πληρώνεις»), σύμφωνα με το οποίο κάθε φορέας έχει την υποχρέωση παροχής καθολικής υπηρεσίας από την οποία απαλλάσσεται εφόσον συμμετέχει στη χρηματοδότηση της καθολικής υπηρεσίας, ούτε η λύση του ταμείου αποζημιώσεων.

1.6 Η Επιτροπή οφείλει να καθορίσει το πλαίσιο εντός του οποίου θα μπορούσε να συνεχιστεί η ελευθέρωση των ταχυδρομικών υπηρεσιών. Αυτό είναι απαραίτητη προϋπόθεση πριν από την κατάργηση ενός αποκλειστικού τομέα ο οποίος είναι απαραίτητος για τη χρηματοδότηση της καθολικής υπηρεσίας.

1.7 Λαμβανομένων υπόψη των αβεβαιοτήτων και των κινδύνων που συνεπάγεται το πλήρες άνοιγμα της αγοράς ταχυδρομικών υπηρεσιών, δεν θεωρείται ρεαλιστική η ημερομηνία της 1ης Ιανουαρίου 2009 που προτείνεται για την ολοκλήρωση του ανοίγματος της εν λόγω αγοράς, δεδομένου μάλιστα ότι οι ταχυδρομικοί φορείς που λειτουργούν στα κράτη μέλη που προσεχώρησαν στην ΕΕ από το 2004 και μετά, δεν θα διαθέτουν τον απαιτούμενο χρόνο προσαρμογής στα νέα δεδομένα.

1.8 Η ΕΟΚΕ ζητεί: — να παραταθεί η ισχύς της τρέχουσας οδηγίας, — να προβλεφθεί η ενδεχόμενη πλήρης ελευθέρωσης του ταχυδρομικού τομέα έως την 1η Ιανουαρίου 2012, υπό τον όρο ότι μέχρι τότε θα έχουν διαμορφωθεί, σε στενή συνεργασία με όλα τα ενδιαφερόμενα μέρη, αξιόπιστες προτάσεις χρηματοδότησης οι οποίες θα προσδίδουν προστιθέμενη αξία στον αποκλειστικό τομέα, — να ενσωματωθεί στην καθολική υπηρεσία η δωρεάν διεκπεραίωση συγκεκριμένων ταχυδρομικών αποστολών που έχουν ως αποστολέα ή ως παραλήπτη άτομα τυφλά ή με σοβαρά προβλήματα όρασης και τις οργανώσεις τους.

2. Εισαγωγή

2.1 Οι ταχυδρομικές υπηρεσίες έχουν μεγάλη κοινωνικοοικονομική σημασία για την οικονομική, κοινωνική και εδαφική συνοχή καθώς επίσης για την εφαρμογή της στρατηγικής της Λισσαβώνας. Συμβάλλουν κατά τρόπον άμεσο στην εδραίωση των κοινωνικών δεσμών και στον σεβασμό των ατομικών θεμελιωδών δικαιωμάτων, στη συνοχή και την αλληλεγγύη πληθυσμών και εδαφών, στην ανταγωνιστικότητα της ευρωπαϊκής οικονομίας και τέλος στη βιώσιμη ανάπτυξη.

2.2 Σύμφωνα με τις εκτιμήσεις της Επιτροπής, οι ταχυδρομικές υπηρεσίες εξασφαλίζουν 135 δισεκατομμύρια αποστολές κάθε χρόνο στην ΕΕ, ο δε κύκλος εργασιών του τομέα ανέρχεται σε 88 δις. Ευρώ, αποτελεί δηλαδή το 1 % του ΑΕγχΠ της Κοινότητας. Τα δύο τρίτα του κύκλου εργασιών προέρχονται από τις απλές ταχυδρομικές υπηρεσίες, ενώ το υπόλοιπο από την αποστολή δεμάτων, το επείγον ταχυδρομείο και βοηθητικές υπηρεσίες.

2.3 Η λειτουργία μιας καθολικής ταχυδρομικής υπηρεσίας που να εξασφαλίζει την πρόσβαση όλων των πολιτών, ανεξαρτήτως γεωγραφικής θέσης, οικονομικής κατάστασης κλπ, σε αξιόπιστες ταχυδρομικές υπηρεσίες ποιότητας, και σε προσιτές τιμές αποτελεί ουσιαστικό στοιχείο του ευρωπαϊκού κοινωνικού μοντέλου και της στρατηγικής της Λισσαβώνας, στόχος της οποίας είναι η βελτίωση της ανταγωνιστικότητας της ευρωπαϊκής οικονομίας. Η καθολική ταχυδρομική υπηρεσία υψηλής ποιότητας αποτελεί αναγκαιότητα τόσο για τους πολίτες όσο και για τους οικονομικούς φορείς που είναι και οι βασικοί χρήστες των ταχυδρομικών υπηρεσιών και οι οποίοι πρέπει να έχουν τη βεβαιότητα ότι παραλαμβάνεται κάθε επιστολή και κάθε δέμα, ανεξαρτήτως των χαρακτηριστικών και της γεωγραφικής θέσης του παραλήπτη.

2.4 Οι μεταρρυθμίσεις, οι τεχνολογικές εξελίξεις καθώς και ο αυξημένος βαθμός αυτοματοποίησης του ταχυδρομικού τομέα επέφεραν άνοδο της ποιότητας, αύξηση της αποτελεσματικότητας και καλύτερη ανταπόκριση στις ανάγκες των πελατών.

2.5 Οι εξελίξεις αυτές, σε αντίθεση με τις απαισιόδοξες προβλέψεις για την ακατάπαυστη παρακμή της αγοράς ταχυδρομικών υπηρεσιών, καταδεικνύουν το δυναμικό οικονομικής αύξησης που απορρέει, σύμφωνα με τους φορείς, από την ανάπτυξη νέων υπηρεσιών, όπως η κατ' οίκον αγορά, το ηλεκτρονικό εμπόριο και το υβριδικό ταχυδρομείο.

2.6 Σε αντίθεση με τις άλλες βιομηχανίες δικτύων, το ταχυδρομικό επάγγελμα, και ιδιαίτερα ο κλάδος της διανομής, χαρακτηριζόταν ανέκαθεν από έντονη χειρωνακτική δραστηριότητα και από προσωπική υπηρεσία και άρα ο ταχυδρομικός τομέας έχει μεγάλη σημασία για την απασχόληση· εκτιμάται ότι στην ΕΕ περισσότερες από 5 εκατομμύρια θέσεις απασχόλησης εξαρτώνται άμεσα από τον ταχυδρομικό τομέα ή συνδέονται στενά με αυτόν. Το εργατικό δυναμικό, το κόστος του οποίου συνίσταται συνήθως σε σταθερές δαπάνες και αντιπροσωπεύει το μεγαλύτερο μέρος (+/- 80 %) του συνολικού κόστους, βρίσκεται ιδιαίτερα εκτεθειμένο στη λήψη ενδεχόμενων μέτρων εκλογίκευσης στα πλαίσια της ελευθέρωσης και της ανταγωνιστικότητας.

2.7 Τέλος, η ΕΟΚΕ θα ήθελε να επισημάνει επίσης ότι σύμφωνα με τις περιοδικές έρευνες του Ευρωπαϊκού Βαρόμετρου, εκφράζεται γενική ικανοποίηση από τη μεγάλη πλειοψηφία των χρηστών όσον αφορά την ποιότητα της παροχής ταχυδρομικών υπηρεσιών.

3. Ιστορική αναδρομή

3.1 Με σημείο αφετηρίας την Πράσινη Βίβλο της 11ης Ιουνίου 1992 για την ανάπτυξη της ενιαίας αγοράς ταχυδρομικών υπηρεσιών και την ανακοίνωση της 2ας Ιουνίου 1993 με τον τίτλο «Κατευθυντήριες γραμμές για την ανάπτυξη των κοινοτικών ταχυδρομικών υπηρεσιών» η σταδιακή και ελεγχόμενη ελευθέρωση του ταχυδρομικού τομέα άρχισε να εφαρμόζεται, πριν από 10 χρόνια περίπου, με την οδηγία 97/67/ΕΚ, κοινώς «ταχυδρομική οδηγία».

3.2 Η ταχυδρομική οδηγία, η οποία παύει να ισχύει την 31η Δεκεμβρίου 2008, θέσπισε κοινούς κανόνες για την ανάπτυξη της εσωτερικής αγοράς ταχυδρομικών υπηρεσιών όσον αφορά: — την καθολική υπηρεσία· — τον αποκλειστικό τομέα (μονοπώλιο)· — τις τιμολογιακές αρχές και τη διαφάνεια των λογαριασμών για τους φορείς παροχής της καθολικής υπηρεσίας· — τις ποιοτικές προδιαγραφές· — την εναρμόνιση των τεχνικών προδιαγραφών· — τη δημιουργία ανεξάρτητων εθνικών κανονιστικών αρχών.

3.3 Καθολική υπηρεσία

3.3.1 Σύμφωνα με την εν λόγω οδηγία, τα κράτη μέλη υποχρεούνται να εξασφαλίζουν σε όλους τους χρήστες την παροχή καθολικής υπηρεσίας σε προσιτές τιμές, διασφαλίζοντας κατά τις εργάσιμες ημέρες και όχι λιγότερο από πέντε ημέρες την εβδομάδα σε κάθε σημείο του εδάφους, τουλάχιστον τα εξής: — τη συλλογή, διαλογή, μεταφορά και διανομή των ταχυδρομικών αντικειμένων βάρους μέχρι δύο κιλών και των ταχυδρομικών δεμάτων βάρους μέχρι l0 κιλών· — παροχή υπηρεσιών όσον αφορά τα συστημένα και την αποστολή ταχυδρομικών αντικειμένων δεδηλωμένης αξίας· — σημεία πρόσβασης κατάλληλα για το ταχυδρομικό δίκτυο σε ολόκληρη την επικράτεια.

3.3.2 Οι κοινοτικοί κανόνες διασφαλίζουν έτσι σε κάθε πολίτη της ΕΕ μια πραγματική υπηρεσία επικοινωνίας, ανεξαρτήτως των γεωγραφικών και ανθρώπινων χαρακτηριστικών του τόπου διαμονής τους.

3.3.3 Η καθολική υπηρεσία, στην οποία περιλαμβάνονται τόσο οι εθνικές όσο και οι διαμεθοριακές ταχυδρομικές υπηρεσίες, πρέπει να τηρεί συγκεκριμένες ποιοτικές προδιαγραφές, όσον αφορά κυρίως τις προθεσμίες προώθησης καθώς και την ομαλότητα και αξιοπιστία των υπηρεσιών που καθορίζονται από τα κράτη μέλη (εθνικές υπηρεσίες) και από το Κοινοβούλιο και το Συμβούλιο (κοινοτικές διαμεθοριακές υπηρεσίες).

3.4 Αποκλειστικός τομέας

3.4.1 Όταν ένα κράτος μέλος θεωρεί ότι οι υποχρεώσεις παροχής καθολικής υπηρεσίας επιβαρύνουν με αθέμιτο τρόπο τον φορέα παροχής της εν λόγω υπηρεσίας, μπορεί να του αναθέσει αποκλειστικά το μονοπώλιο της συλλογής, διαλογής, μεταφοράς και διανομής των αποστολών εσωτερικής αλληλογραφίας και, στο βαθμό που αποβαίνει αναγκαίο για τη διαφύλαξη της καθολικής υπηρεσίας, το διαμεθοριακό και το διαφημιστικό ταχυδρομείο — αντικειμένων βάρους μέχρι 50 γραμμαρίων (ή των οποίων το ταχυδρομικό τέλος δεν είναι υψηλότερο από 2,5 φορές του βασικού τιμολογίου της πρώτης βαθμίδας βάρους της ταχύτερης κατηγορίας).

4. Σχέδιο οδηγίας της Επιτροπής

4.1 Η μελέτη προγνώσεων την οποίαν ανέθεσε η Επιτροπή σε διεθνές γραφείο παροχής συμβουλών (1) καταλήγει στο συμπέρασμα ότι η υλοποίηση της εσωτερικής αγοράς για τις ταχυδρομικές υπηρεσίες σε όλα τα κράτη μέλη το 2009 είναι πλήρως συμβατή με τη διατήρηση καθολικής υπηρεσίας υψηλής ποιότητας. Η μελέτη διευκρινίζει ωστόσο ότι λόγω συνεπαγόμενων κινδύνων για τη διαφύλαξη της καθολικής υπηρεσίας καλό θα ήταν για την πλειοψηφία των κρατών μελών να λάβουν ορισμένα «συνοδευτικά» μέτρα.

4.2 Σύμφωνα με το εξεταζόμενο σχέδιο οδηγίας, η Επιτροπή προβλέπει το πλήρες άνοιγμα της ταχυδρομικής αγοράς από 1ης Ιανουαρίου 2009, διαφυλάσσοντας παράλληλα το κοινό επίπεδο παροχής καθολικής υπηρεσίας στις κυριότερες τρέχουσες διαστάσεις της, για όλους τους χρήστες, σε όλα τα κράτη μέλη της ΕΕ.

4.3 Από 1ης Ιανουαρίου 2009 τα κράτη μέλη δεν θα έχουν πλέον το δικαίωμα να χορηγούν αποκλειστικά και ειδικά δικαιώματα (αποκλειστικός τομέας) στον ταχυδρομικό τομέα.

4.4 Τα κράτη μέλη δεν θα υποχρεούνται να καθορίζουν οπωσδήποτε τον φορέα ή τους φορείς παροχής καθολικής υπηρεσίας, θα μπορούν δε να αναθέτουν την παροχή των εν λόγω υπηρεσιών, με χρονικό περιορισμό, στις δυνάμεις της αγοράς, με τη διακριτική ευχέρεια να καθορίζουν τις περιοχές ή τις ειδικές υπηρεσίες στις οποίες δεν μπορεί να εξασφαλισθεί η παροχή καθολικής υπηρεσίας από τις δυνάμεις της αγοράς, εφαρμόζοντας όμως τους κανόνες περί δημοσίων συμβάσεων, έτσι ώστε να διασφαλίζεται η παροχή των υπηρεσιών αυτών με οικονομικώς συμφέροντα τρόπο.

4.5 Όταν για την παροχή της καθολικής υπηρεσίας απαιτείται εξωτερική χρηματοδότηση, τα κράτη μέλη δύνανται να επιλέξουν μεταξύ των ακόλουθων εναλλακτικών λύσεων: — Διαδικασία δημόσιων προμηθειών — αποζημίωση από το δημόσιο με άμεσες κρατικές επιδοτήσεις — ταμείο αποζημιώσεων τροφοδοτούμενο από την επιβολή δασμού στους φορείς παροχής υπηρεσιών ή/και τους χρήστες· — μηχανισμός του τύπου «play or pay», συνδέοντας τη χορήγηση των αδειών είτε με τις υποχρεώσεις καθολικής υπηρεσίας είτε με την υποχρέωση οικονομικής συνεισφοράς σε ένα ταμείο αποζημιώσεων.

4.6 Η εξεταζόμενη οδηγία θεσπίζει επίσης μία νέα διάταξη βάσει της οποίας τα κράτη μέλη αξιολογούν την ανάγκη εξασφάλισης συνθηκών πρόσβασης, με διαφάνεια και χωρίς διακρίσεις για όλους τους χρήστες, στα ακόλουθα στοιχεία της ταχυδρομικής υποδομής ή των υπηρεσιών: σύστημα ταχυδρομικών κωδικών, βάση δεδομένων διευθύνσεων, ταχυδρομικές θυρίδες, γραμματοκιβώτια συλλογής και διανομής, πληροφορίες σχετικά με την αλλαγή διευθύνσεων, υπηρεσία επαναπροώθησης, υπηρεσία επιστροφής στον αποστολέα. Οι διατάξεις αυτές δεν τροποποιούν την κανονιστική ρύθμιση που διέπει την πρόσβαση σε μεταγενέστερο στάδιο όσον αφορά το μέρος του δικτύου «διαλογής» και «διανομής».

5. Γενικές παρατηρήσεις

5.1 Η ΕΟΚΕ είχε εξ αρχής εκτιμήσει το γεγονός ότι, σε αντίθεση με άλλους τομείς, η ελευθέρωση της αγοράς ταχυδρομικών υπηρεσιών δεν συντελέσθηκε δια της βίας, αλλά ακολούθησε έως σήμερα πορεία σταδιακή και ελεγχόμενη. Εκφράζει δε την ικανοποίησή της για το γεγονός ότι το σχέδιο επιβεβαιώνει τις κυριότερες διαστάσεις της καθολικής υπηρεσίας που διασφαλίζονται σε κάθε χρήστη. Εντούτοις, η ΕΟΚΕ ζητά να ενσωματωθεί στην καθολική υπηρεσία η δωρεάν διεκπεραίωση συγκεκριμένων ταχυδρομικών αποστολών που έχουν ως αποστολέα ή ως παραλήπτη άτομα τυφλά ή με σοβαρά προβλήματα όρασης.

5.2 Κατά την Επιτροπή, το βασικό πρόβλημα που τίθεται όσον αφορά την οργάνωση του τελικού σταδίου για το πλήρες άνοιγμα της αγοράς ταχυδρομικών υπηρεσιών στην ΕΕ, είναι ο προσδιορισμός των μέτρων που πρέπει να ληφθούν, προκειμένου να εξασφαλισθεί η αποδοτική και ανταγωνιστική λειτουργία του τομέα αυτού, ώστε να εξακολουθήσει να παρέχει καθολική υπηρεσία υψηλής ποιότητας σε προσιτές τιμές για ιδιώτες και επιχειρήσεις στην Ευρώπη.

5.3 Η ΕΟΚΕ, όμως, φρονεί ότι τα στοιχεία στα οποία στηρίζεται το σχέδιο της Επιτροπής δεν παρέχουν τις απαιτούμενες εγγυήσεις για τη διασφάλιση της βιώσιμης χρηματοδότησης της καθολικής υπηρεσίας σε κάθε κράτος μέλος, ειδικότερα στα κράτη μέλη που αντιμετωπίζουν δυσκολίες λόγω γεωγραφικής θέσης και ανθρώπινης κατάστασης, και συνεπώς δεν μπορούν να παρεμποδίσουν αυτή τη στιγμή τη χρηματοδότηση μέσω του αποκλειστικού τομέα που έχει αποδείξει ότι λειτουργεί αποτελεσματικά και κατά τρόπο θεμιτόν σε πολλά κράτη μέλη.

5.4 Η ΕΟΚΕ δεν μπορεί να εγγυηθεί ότι το κατάλοιπο κόστος παροχής υπηρεσίας θα αντισταθμισθεί με την επιβολή δασμού ή με την αύξηση των τιμών για τους χρήστες ή με δημόσιες επιδοτήσεις, τη στιγμή που σήμερα η καθολική υπηρεσία δεν συνεπάγεται ειδικές δαπάνες για τον χρήστη/φορολογούμενο.

5.5 Η ΕΟΚΕ δεν θεωρεί ότι ενδείκνυται σε αυτό το στάδιο το σύστημα «play or pay» («ή δέχεσαι ή πληρώνεις»), σύμφωνα με το οποίο κάθε φορέας έχει την υποχρέωση παροχής καθολικής υπηρεσίας από την οποία απαλλάσσεται εφόσον συμμετέχει στη χρηματοδότηση της καθολικής υπηρεσίας. Στην πράξη αυτό το σύστημα εφαρμόσθηκε δοκιμαστικά μόνο στη Φινλανδία χωρίς να αποφέρει σημαντικά αποτελέσματα. Η ΕΟΚΕ θεωρεί επίσης ακατάλληλη τη λύση του ταμείου αποζημιώσεων. Ένα μόνον κράτος μέλος, η Ιταλία, δοκίμασε να εφαρμόσει το σύστημα αυτό, το οποίο και στέφθηκε με αποτυχία.

5.6 Το ίδιο ισχύει και για τη χρηματοδότηση της καθολικής υπηρεσίας μέσω δημόσιων επιδοτήσεων πράγμα που σημαίνει τελικώς επιβάρυνση των δημόσιων οικονομικών που βρίσκονται ήδη υπό πίεση, εις βάρος, για μια ακόμη φορά, των χρηστών και φορολογουμένων.

5.7 Τέλος, η ΕΟΚΕ επισημαίνει ότι οι προτάσεις της Επιτροπής σχετικά με τους εναλλακτικούς τρόπους χρηματοδότησης δεν έχουν αναλυθεί από τη σκοπιά της λειτουργικότητας και της αποτελεσματικότητάς τους. Εάν εφαρμοσθούν υπ' αυτές τις συνθήκες, τα κράτη μέλη διατρέχουν τον κίνδυνο να βρεθούν προ τετελεσμένου γεγονότος, με την αγορά πλήρως ελευθερωμένη και χωρίς πλέον να διασφαλίζεται η καθολική υπηρεσία.

5.8 Θα πρέπει συνεπώς, πριν από οποιαδήποτε νέο στάδιο ελευθέρωσης, να καθορισθούν κανόνες καθώς και ένα σαφές και σταθερό πλαίσιο. Ο αποκλειστικός τομέας δεν θα πρέπει, ενδεχομένως, να καταργηθεί πριν καθορισθεί το εν λόγω πλαίσιο, το οποίο και θα πρέπει να προβλέπει ειδικότερα τη λήψη πραγματικά αποτελεσματικών και βιώσιμων μέτρων για τη χρηματοδότηση της καθολικής υπηρεσίας με σαφή χαρακτηρισμό και ανάλυση για κάθε κράτος μέλος. Αυτό είναι απαραίτητη προϋπόθεση, πριν από την κατάργηση του μόνου έως σήμερα αποτελεσματικού τρόπου χρηματοδότησης, δηλαδή του κατάλληλου αποκλειστικού τομέα.

5.9 Εδώ και μια δεκαετία ο αριθμός των θέσεων εργασίας στον ταχυδρομικό τομέα μειώθηκε κατά δεκάδες χιλιάδες θέσεις (0,7 % σύμφωνα με την Επιτροπή) ενώ πολλές άλλες θέσεις εργασίας αντικαταστάθηκαν από θέσεις επισφαλούς απασχόλησης ή με κακούς όρους εργασίας, στα κέντρα διαλογής, στις υπηρεσίες διανομής ή στα ταχυδρομεία.

5.10 Έστω κι αν ορισμένοι παράγοντες, όπως οι νέες τεχνολογίες, ο ανταγωνισμός δια μέσου άλλων μέσων επικοινωνίας, όπως οι ηλεκτρονικές επικοινωνίες, εξηγούν εν μέρει την εξέλιξη αυτή, μολαταύτα ο βασικός λόγος παραμένει το άνοιγμα της αγοράς.

5.11 Κατά συνέπεια, απομένει ακόμη να καταδειχθεί η διαβεβαίωση της Επιτροπής ότι η ολοκλήρωση της εσωτερικής αγοράς ταχυδρομικών υπηρεσιών θα επιτρέψει, χάρη στον αυξανόμενο ανταγωνισμό, να ελευθερωθούν όλες οι δυνατότητες δημιουργίας θέσεων απασχόλησης που θα αντισταθμίσουν τις απώλειες θέσεων απασχόλησης στους κόλπους των ιστορικών φορέων.

5.12 Αναφορικά με τις δυνατότητες ανάπτυξης του τομέα, το σχέδιο δεν υποβάλλει καμίαν άλλη πρόταση εκτός της ανάγκης διαχειρίσεως της μη αντιστρέψιμης παρακμής των παραδοσιακών ταχυδρομικών υπηρεσιών, χωρίς να τις επαναπροσδιορίζει σε σχέση με τις ανάγκες επικοινωνίας που συνεπάγεται η στρατηγική της Λισσαβώνας και η κοινωνία της γνώσης και χωρίς να εξετάζει τις συνέπειες υπό το πρίσμα της ενεργειακής αποτελεσματικότητας.

5.13 Οι προτάσεις της Επιτροπής αναθέτουν στα κράτη μέλη να εξασφαλίσουν τα βασικά ρυθμιστικά καθήκοντα με τελικό αποτέλεσμα η εσωτερική αγορά ταχυδρομικών υπηρεσιών να αποτελείται από 27 εθνικές οργανώσεις και αγορές, χωρίς κοινοτική συνοχή. Η ΕΟΚΕ επαναλαμβάνει την προσήλωσή της στην υλοποίηση ενός «κοινοτικοποιημένου» ταχυδρομικού τομέα που θα διέπεται από κανόνες έγκυρους σε όλη την ΕΕ τόσο ως προς τον ανταγωνισμό όσο και ως προς την παροχή της καθολικής υπηρεσίας.

5.14 Λαμβανομένων υπόψη των αβεβαιοτήτων και των κινδύνων που συνεπάγεται το πλήρες άνοιγμα της αγοράς ταχυδρομικών υπηρεσιών, η ΕΟΚΕ δεν θα μπορέσει να υποστηρίξει την ημερομηνία της 1ης Ιανουαρίου 2009 που προτείνεται για την ολοκλήρωση του ανοίγματος της εν λόγω αγοράς, δεδομένου μάλιστα ότι οι ταχυδρομικοί φορείς που λειτουργούν στα κράτη μέλη που προσεχώρησαν στην ΕΕ από το 2004 και μετά, δεν θα διαθέτουν τον απαιτούμενο χρόνο προσαρμογής στα νέα δεδομένα.

5.15 Η ΕΟΚΕ ζητεί να παραταθεί η ισχύς της τρέχουσας οδηγίας και να προβλεφθεί η ενδεχόμενη πλήρης ελευθέρωση του ταχυδρομικού τομέα έως την 1η Ιανουαρίου 2012, υπό τον όρο ότι μέχρι τότε θα έχουν διαμορφωθεί, σε στενή συνεργασία με όλα τα ενδιαφερόμενα μέρη, αξιόπιστες προτάσεις χρηματοδότησης οι οποίες θα προσδίδουν προστιθέμενη αξία στον αποκλειστικό τομέα.

Βρυξέλλες, 26 Απριλίου 2007. Ο Πρόεδρος της Ευρωπαϊκής Οικονομικής και Κοινωνικής Επιτροπής Δημήτρης ΔΗΜΗΤΡΙΆΔΗΣ

(1) The Impact on Universal Service of the Full Market Accomplishment of the Postal Internal Market in 2009/price Waterhouse & Coopers. (Η επίδραση της πλήρους υλοποίησης της εσωτερικής αγοράς για τις ταχυδρομικές υπηρεσίες επί της καθολικής υπηρεσίας το 2009).